Undervisningen på kunstakademiet var benhård. Nina Winther var i skole i næsten ti timer om dagen i de tre et halvt år, hun gik der. Lærerne pressede hende til det yderste. For eksempel malede hun et billede af nogle majskolber, en porcelænskande og et rødløg. Hun brugte tre timer på det hver dag, og efter et par uger tænkte hun, at 'nu var hun vist ved at være færdig'. Men det var hendes underviser ikke enig i. Hun endte med at bruge flere måneder på det samme maleri, fordi det skulle være helt i øjet, før underviseren ville acceptere det. - Du er ikke færdig med at male, før du nærmest er ved at græde. De prøver virkelig at få dig til at male som Rembrandt, fortæller Nina Winther. (Foto: Sebastian Stokkebo Sørensen © dr)